Ταραμοσαλάτα με ταραμόγλωσσα
Η ταραμοσαλάτα από ταραμόγλωσσα, δηλαδή από το αυγοτάραχο του μπακαλιάρου, είναι μεζές μερακλίδικος και ιδιαίτερος, από αυτούς που εμπλουτίζουν με θαυμαστό τρόπο την ποικιλία των μεζέδων της ελληνικής κουζίνας. Αξίζει να τον δοκιμάσετε!
150 γρ. ταραμόγλωσσα (πρόκειται για το αυγοτάραχο του βακαλάου, δηλαδή για το σάκο με τα αυγά του ψαριού - τον ταραμά· τη βρίσκουμε σε ορισμένα παντοπωλεία στις κεντρικές αγορές· για να τη χρησιμοποιήσουμε, σκίζουμε τη μεμβράνη με ένα μαχαίρι και αδειάζουμε την ποσότητα που θέλουμε σε ένα μπολ) ή ταραμάς λευκός , 4 λεπτές φέτες ψωμί, χωρίς την κόρα, βρεγμένες με 2 κουτ. σούπας ξίδι και θρυμματισμένες, χυμός από 1 λεμόνι, 1 κουτ. σούπας παγωμένο νερό , 250 ml ελαιόλαδο , τα φύλλα από 1 κλωνάρι φρέσκο μαϊντανό ή 1 κουτ. γλυκού μπρικ, για το γαρνίρισμα, προαιρετικά
Για να φτιάξουμε ταραμοσαλάτα με ταραμόγλωσσα, ξεκινάμε βάζοντας τον ταραμά σε ένα μπολ και τον χτυπάμε με το μίξερ χειρός (εναλλακτικά, μπορούμε να χρησιμοποιήσουμε μπλέντερ ή μούλτι) σε μέτρια ταχύτητα για περίπου μισό λεπτό. Επειδή θα κολλήσει στα τοιχώματα, θα χρειαστεί να σταματήσουμε το χτύπημα και να «σπρώξουμε» τον ταραμά με μια σπάτουλα από τα τοιχώματα.Προσθέτουμε το ψωμί και στη συνέχεια το ελαιόλαδο σταδιακά, με πολύ αργή ροή, συνεχίζοντας το χτύπημα. Μόλις βάλουμε τη μισή ποσότητα του λαδιού, προσθέτουμε σιγά σιγά τη μισή ποσότητα του λεμονιού και συνεχίζουμε το χτύπημα έως ότου το απορροφήσει. Αν χρησιμοποιήσουμε μούλτι, σταματάμε το χτύπημα για την προσθήκη των υγρών, ανοίγουμε το καπάκι, τα προσθέτουμε, χτυπάμε, ανοίγουμε ξανά, «σπρώχνουμε» τον ταραμά από τα τοιχώματα, συνεχίζουμε το χτύπημα κ.ο.κ.Μόλις τελειώσει το λάδι και το «πιει» ο ταραμάς, συνεχίζουμε με το χυμό του λεμονιού μέχρι να απορροφηθεί και να έχουμε μια σφιχτή κρέμα.Προσθέτουμε το παγωμένο νερό και ανακατεύουμε καλά. Πριν από το σερβίρισμα, γαρνίρουμε με το μαϊντανό ή το μπρικ.
Ψάρι